**Mi-a spus Timpul...**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-a spus Timpul să te caut

Într-o clipă ne-ntâmplată,

Unde stai adânc ascunsă,

Ca o rară nestemată.

Doar acolo te descopăr

Dacă sap al meu destin,

Cum sapi în adânca mină

Pentru aurul cel fin.

Într-o clipă nesosită,

Tu aştepţi să se rostească

Un cuvânt ce ne uneşte,

Soarta să ni se-mplinească...

Mi-a spus marea că-ţi trimite

Un mesaj scurt într-o sticlă

Ce-o s-o poarte peste valuri

Până la nescursa clipă,

Tu, citindu-l, să te-ndupleci

Să-mi destăinui al tău chip

Şi să te laşi dezvelită

Precum perla din nisip...

Mi-a spus Luna că visează

Să îţi lumineze faţa

Ca, văzându-te, să-i fie

Mai plăcută dimineaţa...

Mi-au spus toate că iubirea

Ce în suflet mi se-aşterne,

Clipele mele cu tine

Le va face-n noi eterne!